ഇന്ത്യയുമായുള്ള ബന്ധത്തിന് ഉയര്ന്ന പ്രാധാന്യം: ബ്ലിങ്കന് ന്യൂഡല്ഹി: ഇന്ത്യയുമായുള്ള സൗഹൃദ ബന്ധത്തിന് അമെരിക്ക വളരെ ഉയര്ന്ന പ്രാധാന്യമാണു നല്കുന്നതെന്ന് യുഎസ് സ്റ്റേറ്റ് സെക്രട്ടറി ആന്റണി ബ്ലിങ്കന്. വിദേശകാര്യ മന്ത്രി എസ്. ജയശങ്കറുമായുള്ള ചര്ച്ചയ്ക്കു ശേഷം സംയുക്ത വാര്ത്താസമ്മേളനത്തില് സംസാരിക്കുകയായിരുന്നു അദ്ദേഹം. അഫ്ഗാനിസ്ഥാനിലെ പ്രശ്നങ്ങള്, ഇന്തോ പസഫിക് മേഖലാ വിഷയങ്ങള്, കൊവിഡ് പ്രതിരോധം, മേഖലാ സുരക്ഷ തുടങ്ങിയ കാര്യങ്ങളില് ഇരു നേതാക്കളും തമ്മില് ചര്ച്ച നടന്നു. ഇന്ത്യയും യുഎസും തമ്മിലുള്ള ബന്ധം പോലെ നിര്ണായകമായ ബന്ധങ്ങള് അധികമുണ്ടാവില്ലെന്ന് ബ്ലിങ്കന് ചൂണ്ടിക്കാട്ടി. ലോകത്തെ പ്രമുഖ ജനാധിപത്യ രാജ്യങ്ങളെന്ന നിലയില് ഇരു രാജ്യങ്ങള്ക്കും വലിയ ഉത്തരവാദിത്വമാണു നിറവേറ്റാനുള്ളത്. സ്വാതന്ത്ര്യം, തുല്യത, അവസരസമത്വം എന്നിവ ഇരു രാജ്യങ്ങളും ഗൗരവമായി പരിഗണിക്കുന്നുണ്ട്. ഇരുപത്തൊന്നാം നൂറ്റാണ്ടും അതിനു ശേഷവുമുള്ള ലോകത്തെ കെട്ടിപ്പടുക്കുന്നതില് ഇന്ത്യ യുഎസ് ബന്ധത്തിന് വലിയ സ്വാധീനമുണ്ട്. അഫ്ഗാനിസ്ഥാനിലെ പ്രതിസന്ധിക്ക് സൈനിക നടപടിയല്ല പരിഹാരമെന്ന് ഇന്ത്യയും യുഎസും വിശ്വസിക്കുന്നു. ഒരുമിച്ചിരുന്നു ചര്ച്ച ചെയ്ത് സമാധാനപരമായ പരിഹാരമുണ്ടാക്കണം അദ്ദേഹം തുടര്ന്നു.ആഗോളമേഖലാ വെല്ലുവിളികള് ഉയരുന്ന സമയത്താണ് ഇന്ത്യയുഎസ് ചര്ച്ചകള് നടന്നതെന്ന് ജയശങ്കര് പറഞ്ഞു. ഇത് ഏറെ പ്രസക്തമാണ്. ഇരു രാജ്യങ്ങളും തമ്മിലുള്ള ഉഭയകക്ഷി ബന്ധം വലിയ വിഷയങ്ങള്ക്കു പരിഹാരം കാണാനുള്ളത്ര വളര്ന്നിട്ടുണ്ട്. കൊവിഡ് മൂലമുണ്ടായ യാത്രാപ്രശ്നം അടക്കം ചര്ച്ച ചെയ്തുവെന്നു ജയശങ്കര് വ്യക്തമാക്കി. സ്ഥിരതയുള്ള അഫ്ഗാനിസ്ഥാന് കാണാനാണ് ലോകം ആഗ്രഹിക്കുന്നതെന്നും അദ്ദേഹം.ദേശീയ സുരക്ഷാ ഉപദേഷ്ടാവ് അജിത് ഡോവലുമായും ബ്ലിങ്കന് കൂടിക്കാഴ്ച നടത്തി. സുരക്ഷയും പ്രതിരോധവും അടക്കം തന്ത്രപ്രധാനമായ വിഷയങ്ങള് ഇരു നേതാക്കളും ചര്ച്ച ചെയ്തതായി ബന്ധപ്പെട്ട വൃത്തങ്ങള് പറഞ്ഞു. രണ്ടു ദിവസത്തെ സന്ദര്ശനത്തിനായി ചൊവ്വാഴ്ചയാണ് ബ്ലിങ്കന് ഇന്ത്യയിലെത്തിയത്. നേരത്തേ, ഇന്ത്യയിലെ സിവില് സൊസൈറ്റി നേതാക്കളുമായും ബ്ലിങ്കന് സംസാരിച്ചു. സര്ക്കാരില് എല്ലാ ജനങ്ങള്ക്കും ശബ്ദമുണ്ടാകണമെന്ന് അവരുമായുള്ള സംസാരത്തില് ബ്ലിങ്കന് പറഞ്ഞു. എല്ലാവരെയും ആദരവോടെ കാണണം. ഇന്ത്യക്കാരും അമെരിക്കക്കാരും മനുഷ്യന്റെ അന്തസിനും അവസര സമത്വത്തിനും നിയമത്തിനും മതകാര്യങ്ങളിലടക്കം അടിസ്ഥാന സ്വാതന്ത്ര്യത്തിനും വില കല്പ്പിക്കുന്നവരാണെന്നും അദ്ദേഹം. ജനാധിപത്യത്തിന്റെ വിജയത്തിന് ഊര്ജസ്വലമായ സിവില് സമൂഹങ്ങള് അനിവാര്യമാണെന്നും ബ്ലിങ്കന്.